Euroopan talous- ja sosiaalikomitean lausunto aiheesta "Ehdotus – Euroopan parlamentin ja neuvoston direktiivi merenkulkĳoiden vähimmäiskoulutuksesta annetun Euroopan parlamentin ja neuvoston direktiivin 2001/25/EY muuttamisesta" (KOM(2003) 1 lopullinen – 2003/0001 COD)



Virallinen lehti nro C 133 , 06/06/2003 s. 0023 - 0025



Euroopan talous- ja sosiaalikomitean lausunto aiheesta "Ehdotus - Euroopan parlamentin ja neuvoston direktiivi merenkulkijoiden vähimmäiskoulutuksesta annetun Euroopan parlamentin ja neuvoston direktiivin 2001/25/EY muuttamisesta" (KOM(2003) 1 lopullinen - 2003/0001 COD) (2003/C 133/05) Neuvosto päätti 23. tammikuuta 2003 Euroopan yhteisön perustamissopimuksen 80 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -erityisjaosto antoi lausuntonsa 13. maaliskuuta 2003. Esittelijä oli Eduardo Chagas. Euroopan talous- ja sosiaalikomitea hyväksyi 26. ja 27. maaliskuuta 2003 pitämässään 398. täysistunnossa (maaliskuun 26. päivän kokouksessa) seuraavan lausunnon. Äänestyksessä annettiin 97 ääntä puolesta ja 3 pidättyi äänestämästä. 1. Taustaa 1.1. Komissio antoi 13. tammikuuta 2003 ehdotuksen direktiiviksi, jonka tarkoituksena on perustaa yhteisön tasolla tehokas ja luotettava järjestelmä, jota käytetään Euroopan unionin ulkopuolella myönnettyjen pätevyyskirjojen tunnustamisessa ja joka mahdollistaa kolmansista maista peräisin olevan pätevän laivahenkilöstön ottamisen palvelukseen yhteisön piiriin kuuluville aluksille. 1.2. Voimassa ovat olleet seuraavat säännökset: - direktiivi 94/58/EY merenkulkijoiden vähimmäiskoulutuksesta(1) - direktiivi 98/35/EY direktiivin 94/58/EY muuttamisesta(2) - konsolidointidirektiivi 2001/25/EY(3). 1.3. Kun jäsenvaltio nykyisen menettelyn mukaisesti kelpuuttaa kolmannen maan myöntämän pätevyyskirjan, sen on ilmoitettava asiasta komissiolle - tarkistettuaan, täyttääkö kyseinen kolmas maa STCW95-yleissopimuksen vaatimukset. Lisäksi komissio ilmoittaa muille jäsenvaltioille sille toimitetusta ilmoituksesta, jolloin niillä on mahdollisuus vastalauseen esittämiseen. 1.4. Uudet ehdotukset ovat yhteneväisiä aikaisempien direktiivien tavoitteiden kanssa. Tarkoituksena on siis vahvistaa erityismenettely ja perusteet, joilla jäsenvaltiot voisivat tunnustaa kolmansien maiden myöntämät pätevyyskirjat niiden vaatimusten mukaisesti, jotka on sovittu Kansainvälisen merenkulkujärjestön (IMO) merenkulkijoiden koulutusta, pätevyyskirjoja ja vahdinpitoa koskevassa vuoden 1978 yleissopimuksessa, sellaisena kuin se on muutettuna. 1.5. Lisäksi komissio ehdottaa voimassa olevien säännösten saattamista niiden kansainvälisten yleissopimusten mukaiseksi, joissa määrätään merenkulkijoille myönnettävien pätevyyskirjojen sekä aluksen ja maissa olevien viranomaisten välisen viestinnän kielivaatimuksista. 1.6. Komission ehdotuksessa esitetään direktiivin 2001/25/EY muuttamista seuraavien tavoitteiden saavuttamiseksi: - Nykyistä menettelyä, jota noudatetaan kolmansien maiden myöntämien pätevyyskirjojen tunnustamisessa, parannetaan, vahvistetaan ja yksinkertaistetaan ottamalla käyttöön yhteisön laajuinen järjestelmä sellaisten kolmansien maiden tunnistamista varten, jotka täyttävät STCW-yleissopimuksen vähimmäisvaatimukset. - Otetaan käyttöön erityismenettelyjä, joilla jatketaan yhteisön laajuisen kolmansien maiden myöntämien pätevyyskirjojen tunnustamisen voimassaoloa tai peruutetaan kyseinen tunnustaminen sekä seurataan jatkuvasti sitä, täyttävätkö kolmannet maat asiaa koskevat STCW-yleissopimuksen vaatimukset. - Ajantasaistetaan direktiivi merenkulkijoille myönnettäviä pätevyyskirjoja sekä aluksen ja maissa olevien viranomaisten välistä viestintää koskevien kielivaatimusten osalta STCW-yleissopimuksen ja ihmishengen turvallisuudesta merellä vuonna 1974 tehdyn kansainvälisen yleissopimuksen (SOLAS-yleissopimus), sellaisena kuin se on muutettuna, määräysten mukaiseksi. - Säädetään erityisistä muutosmenettelyistä direktiivin mukauttamiseksi yhteisön lainsäädännön tuleviin muutoksiin. 2. Yleistä 2.1. ETSK yhtyy komission käsitykseen siitä, että on olemassa tarve kolmansien maiden merenkulkijoille myöntämien pätevyyskirjojen tunnustamismenettelylle, jotta varustamot voivat palkata tällaisen pätevyyskirjan saaneita merenkulkijoita työskentelemään jäsenvaltion lipun alla purjehtivilla aluksilla. 2.2. ETSK yhtyy myös siihen käsitykseen, että menettelyn soveltaminen on välttämätön ehto yhteisön ulkopuolelta peräisin olevan merenkulkijan palkkaamisen yhteisön piiriin kuuluvalle alukselle, jotta meriturvallisuuden säilyttäminen ja meriympäristön suojelu voidaan varmistaa. 2.3. ETSK katsoo lisäksi, että tunnustamismenettelyn on oltava yhtenäinen ja että hallinnolliset rasitteet on pidettävä mahdollisimman alhaisina sovelletun järjestelmän luotettavuutta ajatellen. Kolmannen maan tunnustaminen merenkulkualan koulutus- ja pätevyyskirjajärjestelmien arvioinnin jälkeen vastaa STCW95-yleissopimuksen vaatimuksia. 2.4. Päällekkäisyyksien välttämiseksi Euroopan meriturvallisuusvirastolle on annettava merkittävä rooli arviointimenetelmien laadun varmistamisessa. ETSK toteaakin, että laadunvalvonnan on oltava perusteellista ja kattavaa, sillä kyseessä on kolmannen maan järjestelmien ja menettelyjen yleinen yhteisön laajuinen tunnustaminen. Tehokkuuden varmistamiseksi on tarjottava riittävät voimavarat niin rahoituksen, henkilöstön kuin teknisen välineistön suhteen. 2.5. ETSK panee merkille, että kolmannelle maalle myönnetty tunnustamispäätös on voimassa viiden vuoden ajan. Samalla komitea toteaa, että ehdotuksessa säädetään tunnustusten voimassaolon jatkamisesta ja tunnustusten peruuttamisesta, jolla voidaan reagoida kolmansien maiden tilanteessa tapahtuviin odottamattomiin muutoksiin. 2.6. ETSK pitää tervetulleena lisäsääntöä, joka koskee jäsenvaltioiden myöntämien pätevyyskirjojen kielivaatimuksia. 2.7. ETSK:n mielestä komission tulisi kiinnittää huomiota haittoihin, jotka voivat aiheutua siitä, että jäsenvaltion lipun alla purjehtivilla aluksilla saa työskennellä rajoittamaton määrä kolmansien maiden kansalaisia. Vaikka ehdotetulle järjestelmälle onkin tarvetta tietyissä tapauksissa, pätevyyskirjojen lukumäärän rajoittamattomuus muodostaa huomattavan uhan merenkulkualalla työskentelevien EU:n kansalaisten työpaikkojen ja jäsenvaltioiden merenkulkuosaamisen säilymiselle. 2.7.1. ETSK kehottaa jäsenvaltioita pyrkimään yhteistyössä työmarkkinaosapuolten kanssa tasapainoiseen työllistämisjärjestelmään, jolla taataan EU:n merenkulkuosaamisen säilyminen. 2.8. ETSK on pettynyt sen suhteen, että pätevyyskirjojen myöntämistä kolmansien maiden kansalaisille koskevan nykyisen menettelyn uudistamiseen ei ole liitetty työoikeudellisia säännöksiä, joilla varmistettaisiin merenkulkijoiden tasapuolinen sosiaalinen suojelu eri jäsenvaltioiden lainsäädännön piirissä. 2.9. Lisäksi on todettava, että vaikka komission vuonna 2002 julkaisemassa tiedonannossa merenkulkijoiden koulutuksesta ja palvelukseen ottamisesta korostettiin nimenomaan tarvetta lisätä EU:n nuorison siirtymistä merenkulkuammatteihin, ainoalla nyt esitetyllä konkreettisella toimenpiteellä on juuri päinvastainen vaikutus, koska se helpottaa kolmansien maiden halvempien miehistöjen palkkaamista EU:n jäsenvaltion lipun alla purjehtiville aluksille. 2.10. ETSK toteaa kiinnostuneena, että komissio aikoo tulevassa lainsäädännössä käsitellä merenkulkijoiden työ- ja sosiaalioloja EU:n jäsenvaltion lipun alla purjehtivilla aluksilla. Tämä saattaa olla positiivinen askel kaikkien merenkulkijoiden asianmukaisen kohtelun varmistamiseksi EU:n tasolla heidän kansalaisuudestaan riippumatta. 3. Erityistä 3.1. 1 artiklan 1 kohta Komitea kannattaa ehdotusta sisällyttää direktiivin olemassa oleviin asianmukaisiin säännöksiin viite STCW-yleissopimuksen säännössä I/2 olevaan 1 kohtaan ja VI artiklan 1 kappaleseen, joissa edellytetään, että pätevyyskirjat ja niiden tunnustamista koskevat kelpoisuustodistukset käännetään englanniksi, jos alkuperäinen kieli ei ole englanti: "Jos käytetty kieli ei ole englantia, tekstin tulee sisältää käännös englanniksi". Samaten komitea pitää hyväksyttävänä, että kelpoisuustodistukset myönnetään STCW-yleissopimuksen VI artiklan 2 kappaleen mukaisesti. Nämä muutokset tulisi toteuttaa ehdotuksen mukaisesti. 3.2. 1 artiklan 2 kohta Muutoksen tulisi vastata SOLAS-yleissopimuksen V luvun 14 säännön 4 kappaleen sisältämää määräystä, että englantia on käytettävä komentosillan työkielenä komentosillan ja maa-aseman välisessä turvallisuuteen liittyvässä viestinnässä, elleivät viestinnässä suoranaisesti mukana olevat puhu muuta yhteistä kieltä kuin englantia. 3.3. 1 artiklan 3 kohdan b alakohta Ehdotus tulisi hyväksyä sellaisenaan, huolimatta siitä, että kolmannen maan tunnustamista koskevan komission päätöksen valmisteluajan pidentämiseksi voitaisiin esittää joitain perusteita. Tuloksena olisi vain tunnustamisprosessin viivästyminen ja mahdollisesti myös tarpeettomien lisäriskien syntyminen. Näin ollen ehdotettu kolmen kuukauden määräaika tulee säilyttää. 3.4. 1 artiklan 3 kohdan d alakohta Komitea pitää hyväksyttävänä, että jos Kansainvälisen merenkulkujärjestön (International Maritime Organisation, IMO) meriturvallisuuskomitea (Maritime Safety Committee, MSC) ei ole kyennyt määrittämään, että kolmas maa on osoittanut saattaneensa STCW-yleissopimuksen määräykset täysimääräisesti ja kaikilta osin voimaan, komissio arvioi kyseisen maan tunnustamisen uudelleen, ja kyseisten jäsenvaltioiden on toteutettava asianmukaiset toimenpiteet mainitun menettelyn mukaisesti tehdyn päätöksen panemiseksi täytäntöön. Miehistön jäsenten vaihtamisessa tarvittavan joustavuuden varmistamiseksi ehdotetaan korkeintaan kolmen kuukauden siirtymävaihetta. 3.5. 1 artiklan 4 kohta ETSK ehdottaa, että tunnustamisen voimassaolon jatkamista koskeva päätös tehdään viimeistään kolme kuukautta ennen tunnustamisen voimassaolon päättymistä. Komission ehdottaman yhden kuukauden määräaikana meriliikenteen harjoittaja ei välttämättä pysty asianmukaisesti järjestämään ja toteuttamaan niiden miehistön jäsenten vaihtoa, joiden pätevyyskirjojen tunnustamista ei jatketa. Komitean mielestä jäsenvaltioiden, jotka aikovat peruuttaa tunnustuksen, tulisi myöntää meriliikenteen harjoittajalle riittävästi aikaa asianomaisten miehistön jäsenten vaihtamiselle. Komitea ehdottaakin vähintään kolmen kuukauden määräaikaa. 4. Päätelmät 4.1. ETSK kannattaa komission ehdotusta edellä esitetyin varauksin. 4.2. Vaikka ETSK näkeekin yhteisön tasolla tarvetta tehokkaan ja luotettavan järjestelmän aikaansaamiseen Euroopan unionin ulkopuolella myönnettyjen pätevyyskirjojen tunnustamista varten, se on erittäin huolissaan EU:n kansalaisten työpaikkojen ja Euroopan merenkulkuosaamisen säilymisestä. 4.3. ETSK tunnustaa Euroopan meriturvallisuusviraston merkittävän roolin menetelmien laadun varmistamisessa ja pyytää komissiota huolehtimaan siitä, että virastolle osoitetaan sekä jäsenvaltio- että yhteisötasolla riittävät voimavarat. 4.4. Vaikka ETSK yhtyykin komission käsitykseen siitä, että merenkulkualan koulutuksella on ratkaiseva merkitys meriturvallisuuden säilyttämiselle ja meriympäristön suojelulle, se on kuitenkin huolissaan siitä, ettei ole ryhdytty lisätoimiin sen varmistamiseksi, että kolmansien maiden kansalaiset eivät joudu hyväksikäytetyiksi EU:n jäsenvaltion lipun alla purjehtivilla aluksilla. ETSK kehottaa komissiota kiirehtimään sellaisen lainsäädännön laatimista, jolla varmistetaan merenkulkijoiden asianmukainen suojelu EU:n satamissa vierailevilla aluksilla. Bryssel 26. maaliskuuta 2003. Euroopan talous- ja sosiaalikomitean puheenjohtaja Roger Briesch (1) Neuvoston direktiivi 94/58/EY, annettu 22 päivänä marraskuuta 1994, merenkulkijoiden vähimmäiskoulutustasosta (EYVL L 319, 12.12.1994, s. 28) - ETSK:n lausunto: EYVL C 34, 2.2.1994, s. 10. (2) Neuvoston direktiivi 98/35/EY, annettu 25 päivänä toukokuuta 1998, merenkulkijoiden vähimmäiskoulutustasosta annetun direktiivin 94/58/EY muuttamisesta (EYVL L 172, 17.6.1998, s. 1) - ETSK:n lausunto: EYVL C 206, 7.7.1997, s. 29. (3) Euroopan parlamentin ja neuvoston direktiivi 2001/25/EY, annettu 4 päivänä huhtikuuta 2001, merenkulkijoiden vähimmäiskoulutuksesta (EYVL L 136, 18.5.2001, s. 17) - ETSK:n lausunto: EYVL C 14, 16.1.2001, s. 41.